CELEX: 32020D1008
Language: hr
Date: 2020-07-09 00:00:00
Title: Provedbena odluka Vijeća (EU) 2020/1008 od 9. srpnja 2020. o izmjeni Provedbene odluke (EU) 2018/1696 o pravilima rada povjerenstva za odabir predviđenima u članku 14. stavku 3. Uredbe (EU) 2017/1939

10.7.2020   
               
               
                  HR
               
               
                  Službeni list Europske unije
               
               
                  LI 221/1
               
            
         PROVEDBENA ODLUKA VIJEĆA (EU) 2020/1008
         od 9. srpnja 2020.
         o izmjeni Provedbene odluke (EU) 2018/1696 o pravilima rada povjerenstva za odabir predviđenima u članku 14. stavku 3. Uredbe (EU) 2017/1939
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (1), a posebno njezin članak 14. stavak 3.,
         uzimajući u obzir prijedlog Europske komisije,
         budući da:
         
                     (1)
                  
                  
                     Ured europskog javnog tužitelja osnovan je radi provođenja istraga, kaznenog progona i podizanja optužnica protiv počiniteljâ i sudionikâ kaznenih djela koja utječu na financijske interese Unije.
                  
               
                     (2)
                  
                  
                     Uredbom (EU) 2017/1939 predviđeno je da Vijeće, nakon što je primilo obrazloženo mišljenje povjerenstva za odabir iz članka 14. stavka 3. te uredbe, treba imenovati svakog europskog tužitelja odabirom među troje kvalificiranih kandidata koje je predložila svaka država članica.
                  
               
                     (3)
                  
                  
                     Odabir i imenovanje europskih tužitelja, koji zajedno s glavnim europskim tužiteljem sačinjavaju kolegij EPPO-a, preduvjet je za osnivanje EPPO-a.
                  
               
                     (4)
                  
                  
                     Vijeće je 13. srpnja 2018. donijelo Provedbenu odluku (EU) 2018/1696 (2) o utvrđivanju pravila rada povjerenstva za odabir („pravila rada”), predviđenih u članku 14. stavku 3. Uredbe (EU) 2017/1939.
                  
               
                     (5)
                  
                  
                     Pravilom VI.2. pravila rada predviđa se da povjerenstvo za odabir po primitku kandidatura treba pregledati kandidature u odnosu na zahtjeve utvrđene u članku 16. stavku 1. Uredbe (EU) 2017/1939. Povjerenstvo za odabir treba obaviti razgovor s predloženim kandidatima. Kandidati trebaju osobno prisustvovati razgovoru. U slučaju da predloženi kandidat povuče svoju kandidaturu prije održavanja razgovora, povjerenstvo za odabir preko svojeg tajništva treba tražiti od dotične države članice da predloži novog kandidata.
                  
               
                     (6)
                  
                  
                     U pravilu VII.2. pravila rada predviđa se da povjerenstvo za odabir na temelju svojih zaključaka tijekom pregleda kandidatura i razgovora treba izraditi mišljenje o kvalifikacijama kandidata za obnašanje dužnosti europskog tužitelja i treba izričito navesti ispunjava li kandidat uvjete utvrđene u članku 16. stavku 1. Uredbe (EU) 2017/1939. Povjerenstvo za odabir treba obrazložiti svoje mišljenje. U slučaju da predloženi kandidati ne ispunjavaju zahtjeve utvrđene u članku 16. stavku 1. Uredbe (EU) 2017/1939, istim je pravilom predviđeno da povjerenstvo za odabir preko svojeg tajništva treba tražiti od dotične države članice da predloži odgovarajući broj novih kandidata.
                  
               
                     (7)
                  
                  
                     Kao iznimka od pravila VI.2. drugog odlomka i pravila VII.2. drugog odlomka pravila rada, povjerenstvo za odabir trebalo bi imati mogućnost da podnese obrazloženo mišljenje Vijeću o samo dva prihvatljiva kandidata ako je u dovoljnoj mjeri utvrđeno da je za pojedinu državu članicu, a s obzirom na iznimne okolnosti u toj državi članici, objektivno nemoguće da pronađe trećeg prihvatljivog kandidata u razumnom roku unatoč tome što je uložila sve potrebne napore kako bi ga pronašla. Povjerenstvo za odabir trebalo bi iskoristiti tu mogućnost samo ako kandidat povuče svoju kandidaturu ili je povjerenstvo za odabir utvrdilo da je neprihvatljiv i ako je ta država članica već ranije najmanje jednom predložila novog kandidata u skladu s pravilom VI.2. ili pravilom VII.2. U takvoj situaciji povjerenstvo za odabir trebalo bi moći podnijeti Vijeću mišljenje o dva prihvatljiva kandidata, a Vijeće bi treblo moći provesti imenovanje na temelju popisa koji sadržava samo dva prihvatljiva kandidata.
                  
               
                     (8)
                  
                  
                     Provedbenu odluku (EU) 2018/1696 trebalo bi stoga na odgovarajući način izmijeniti.
                  
               
                     (9)
                  
                  
                     Kako bi se osigurao pravodoban početak aktivnosti EPPO-a, ova Odluka trebala bi stupiti na snagu sljedećeg dana od dana objave,
                  
               DONIJELO JE OVU ODLUKU:
         
            Članak 1.
            U pravilu VII.2. Priloga Provedbenoj odluci (EU) 2018/1696 iza drugog odlomka umeće se sljedeći odlomak:
            
               „Iznimno od drugog odlomka ove točke i pravila VI.2. drugog odlomka, ako je u dovoljnoj mjeri utvrđeno da je za pojedinu državu članicu, a s obzirom na iznimne okolnosti u toj državi članici, objektivno nemoguće da pronađe trećeg prihvatljivog kandidata u razumnom roku unatoč tome što je uložila sve potrebne napore kako bi ga pronašla, povjerenstvo za odabir može, nakon savjetovanja s dotičnom državom članicom i uz navođenje dovoljnih razloga, dati Vijeću obrazloženo mišljenje o samo dva prihvatljiva kandidata.”.
            
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 9. srpnja 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 283, 31.10.2017., str. 1.
         
         
            (2)  Provedbena odluka Vijeća (EU) 2018/1696 od 13. srpnja 2018. o pravilima rada povjerenstva za odabir predviđenima u članku 14. stavku 3. Uredbe (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 282, 12.11.2018., str. 8.).